[{"text_idx": "#000001", "text": "Ymgyrch wedi\u2019i lansio i ddod o hyd i fabwysiadwyr ar gyfer plant ag oedi datblygiadol, problemau iechyd a grwpiau mawr o frodyr a chwiorydd"}, {"text_idx": "#000002", "text": "Heddiw, (14 Gorffennaf), mae Gwasanaeth Mabwysiadu Cenedlaethol Cymru wedi cyhoeddi galwad i ddod o hyd i deuluoedd parhaol ar gyfer y grw\u0302p o blant sy\u2019n derbyn gofal yng Nghymru sy\u2019n aros hwyaf i gael eu mabwysiadu."}, {"text_idx": "#000003", "text": "Wrth i\u2019r gwasanaeth gyhoeddi ei ail adroddiad blynyddol, sy\u2019n dangos gwelliant sylweddol mewn gwasanaethau mabwysiadu ar draws gwasanaeth mabwysiadu tair haen arloesol Cymru, datganwyd bod pwyslais allweddol yn cael ei roi ar anghenion grw\u0302p bach o blant sy\u2019n aros hwyaf yn nodweddiadol."}, {"text_idx": "#000004", "text": "Dywedodd Suzanne Griffiths, cyfarwyddwr gweithrediadau\u2019r Gwasanaeth Mabwysiadu Cenedlaethol: \u201cAm y tro cyntaf y galla\u2019 i ei gofio, mae gennym ni fwy o fabwysiadwyr yn aros i gael eu paru na phlant sydd ar gael gyda chynlluniau mabwysiadu priodol."}, {"text_idx": "#000005", "text": "\u201cMewn byd delfrydol, ni fyddai unrhyw blant yn aros pan fo gennym ni fabwysiadwyr ar gael, ond weithiau nid yw amgylchiadau\u2019r plant a\u2019r mabwysiadwyr sydd ar gael yn cyd-fynd."}, {"text_idx": "#000006", "text": "\u201cYn amlach na pheidio, y rheswm yw hynny yw oherwydd nad yw mabwysiadwyr yn gallu ymdopi neu\u2019n fodlon ymdopi ag anghenion penodol y plant sydd ar y gofrestr fabwysiadu genedlaethol ar hyn o bryd."}, {"text_idx": "#000007", "text": "\u201cY rhai sy\u2019n fwyaf tebygol o orfod aros yn hirach o lawer i ddod o hyd i fabwysiadwyr addas yw plant sy\u2019n rhan o grw\u0302p mawr o dri neu fwy o frodyr a chwiorydd rydym ni\u2019n ceisio eu lleoli gyda\u2019i gilydd."}, {"text_idx": "#000008", "text": "\u201cMae plant eraill y mae\u2019n aml yn fwy anodd dod o hyd i fabwysiadwyr addas ar eu cyfer wedi wynebu esgeulustod neu gamdriniaeth yn ystod eu bywyd cynnar neu cyn geni sy\u2019n peri i weithwyr proffesiynol feddwl y gallai fod ganddynt anghenion iechyd a chymdeithasol sylweddol, gan gynnwys anawsterau corfforol a datblygiadol."}, {"text_idx": "#000009", "text": "\u201cDyna pam rydym ni\u2019n lansio\u2019r ymgyrch Cymru gyfan hon i chwilio am fwy o fabwysiadwyr posibl sy\u2019n barod i dderbyn y plant penodol hyn. Ymgyrch onest ac agored yw Gweld y Plentyn Cyfan (#GweldYPlentynCyfan) sy\u2019n ceisio annog pobl sy\u2019n ystyried mabwysiadu i fynd at y broses gyda meddwl agored."}, {"text_idx": "#000010", "text": "\u201cMae arnom angen pobl sydd a\u0302 lle yn eu bywydau am blentyn, cariad i\u2019w roi ac amynedd, sef nodweddion unrhyw riant da yn y bo\u0302n. Os gallan nhw weld y tu hwnt i\u2019r problemau, y tu hwnt i\u2019r heriau a gweld y plentyn cyfan, gallan nhw a phlant sy\u2019n aros i gael eu mabwysiadu gael dechrau newydd a chyfle i gael bywyd teuluol sefydlog.\u201d"}, {"text_idx": "#000011", "text": "Mae teuluoedd mabwysiadol ledled Cymru wedi cyfrannu at yr ymgyrch trwy adrodd eu straeon mabwysiadu. Mae gan y mabwysiadwyr Helen a Gareth ddau o blant sydd ag oedi datblygiadol a dyslecsia."}, {"text_idx": "#000012", "text": "Mae Helen yn dweud: \u201cMae oedi ein mab yn sicr yn heriol, ond mae\u2019n rhan o\u2019i gymeriad. Ni fuaswn yn ei newid am y byd."}, {"text_idx": "#000013", "text": "\u201cFy safbwynt i yw y buaswn i wedi\u2019i garu a gwneud popeth y gallwn i\u2019w helpu gyda\u2019r problemau hyn petawn i wedi rhoi genedigaeth iddo, ac nid yw\u2019n wahanol i mi dim ond oherwydd ei fod wedi\u2019i fabwysiadu. Efallai nad yw\u2019r siom o gael plentyn ag anghenion arbennig yn bodoli pan fyddwch chi\u2019n mabwysiadu oherwydd bod gweithwyr proffesiynol wrth law i\u2019ch helpu i ddeall pa heriau y gallech eu hwynebu cyn i chi gytuno ar y lleoliad."}, {"text_idx": "#000014", "text": "\u201cMae\u2019n bwysig bod yn onest gyda chi eich hun a chyda\u2019r gwasanaeth mabwysiadu yn ystod y broses baru yngly\u0302n a\u0302\u2019r hyn y byddech ac na fyddech yn fodlon ymdopi ag ef.\u201d"}, {"text_idx": "#000015", "text": "Roedd Eileen, sy\u2019n fam fabwysiadol i dri o blant, yn gwybod ei bod hi eisiau teulu mawr ond nid oedd yn gallu cael plant ei hun. \u201cPan benderfynon ni ystyried mabwysiadu, roedd y teimlad o ryddhad yn enfawr. Cymerodd y broses o gael ein cymeradwyo a\u2019n paru a\u0302 Martin tua 18 mis i ddechrau, ond roedd hynny bron 18 mlynedd yn o\u0302l ac mae\u2019r broses yn gyflymach o lawer nawr. Daeth ei chwaer Jenny yn fuan iawn wedi hynny a chyrhaeddodd Ellie-Rose bedair blynedd yn ddiweddarach pan feichiogodd eu mam fiolegol unwaith eto."}, {"text_idx": "#000016", "text": "\u201cMae tri o blant yn creu digon o sw\u0302n a chewynnau/clytiau yn sicr, ac mae\u2019r addasiad pan fyddan nhw i gyd yn cyrraedd ar yr un pryd neu o fewn cyfnod byr yn gallu bod yn anodd iawn. Ni fu\u2019n fe\u0302l i gyd ond rydyn ni i gyd yn ymdopi ar y cyfan."}, {"text_idx": "#000017", "text": "\u201cYn bwysicaf oll, rydw i wedi\u2019u cadw nhw gyda\u2019i gilydd ac, er bod y berthynas rhwng brodyr a chwiorydd yn gallu bod dan straen ar brydiau mewn unrhyw deulu, bydd ganddyn nhw ei gilydd bob amser. Mae hynny\u2019n rhywbeth arbennig.\u201d"}, {"text_idx": "#000019", "text": "Croesawyd yr ymgyrch gan gadeirydd bwrdd llywodraethu\u2019r Gwasanaeth Mabwysiadu Cenedlaethol, sef y Cynghorydd Mel Nott OBE, a ddywedodd: \u201cMae\u2019r Gwasanaeth Mabwysiadu Cenedlaethol wedi cyflawni llawer iawn yn ystod ei 19 mis cyntaf. Mae\u2019r pum cydweithfa ranbarthol wedi\u2019u sefydlu ac ar waith; mae\u2019r broses gymeradwyo ar gyfer mabwysiadwyr posibl yn cael ei symleiddio; mae\u2019r broses o baru plant a\u0302 theuluoedd mabwysiadol wedi\u2019i gwella; ac rydym ni wedi ymgorffori Cofrestr Mabwysiadu Cymru yn y gwasanaeth."}, {"text_idx": "#000020", "text": "\u201cMae sawl ffactor yn cyfrannu at leihau nifer y plant sy\u2019n gadael gofal trwy fabwysiadu. Nid lleiaf o\u2019r rhain yw penderfyniadau diweddar gan lysoedd teulu ac ape\u0302l sydd wedi golygu bod llai o blant yn cael eu hystyried ar gyfer mabwysiadu."}, {"text_idx": "#000021", "text": "\u201cAr waha\u0302n i hynny, mae\u2019r gwaith a wnaed gan y Gwasanaeth Mabwysiadu Cenedlaethol i recriwtio, cymeradwyo a pharatoi mabwysiadwyr posibl wedi gweld mwy o bobl nag erioed yn cynnig rhoi cartref teuluol diogel a pharhaol i rai o\u2019r plant mwyaf agored i niwed yng Nghymru."}, {"text_idx": "#000022", "text": "\u201cCyhoeddodd pwyllgor plant, pobl ifanc ac addysg Cynulliad Cenedlaethol Cymru ei ymchwiliad dilynol i wasanaethau mabwysiadu yng Nghymru ym mis Mawrth 2016. Dangosodd yr adroddiad hwn fod y cynnydd yn dda ond bod angen gwneud mwy er mwyn i wasanaethau mabwysiadu yng Nghymru fod y gorau oll, yn enwedig o ran cymorth ar o\u0302l mabwysiadu. Mae datblygu\u2019r cymorth hwn yn flaenoriaeth i\u2019r Gwasanaeth Mabwysiadu Cenedlaethol hefyd."}, {"text_idx": "#000023", "text": "\u201cMae\u2019r ymgyrch #GweldYPlentynCyfan yn ffordd arall i ni gynllunio ar gyfer bodloni anghenion plant yn well lle y penderfynwyd mai mabwysiadu yw\u2019r dewis gorau iddynt ar gyfer bywyd sefydlog, diogel a hapus.\u201d"}, {"text_idx": "#000025", "text": "\u201cMae\u2019r sectorau cyhoeddus a gwirfoddol wedi cydweithredu i wireddu hynny, ac rydym ni wedi gwrando ar safbwyntiau mabwysiadwyr a phlant mabwysiedig i sicrhau bod y gwasanaeth yn esblygu i fodloni eu hanghenion.\u201d"}, {"text_idx": "#000031", "text": "Mae\u2019r holl gyfathrebu yngly\u0302n a\u0302 chyhoeddi\u2019r adroddiad blynyddol a lansio\u2019r ymgyrch Gweld y Plentyn Cyfan (#SeeTheWholeChild) yn cael ei gydlynu trwy Wilkinson PR & Comms (WPR).\nMae cyfweliadau ar gyfer cyfryngau print, ar-lein a darlledu ar gael trwy WPR gyda:\n\u2022 Suzanne Griffiths, cyfarwyddwr gweithrediadau, y Gwasanaeth Mabwysiadu Cenedlaethol\n\u2022 Phil Hodgson MBE, cadeirydd annibynnol, grw\u0302p cynghori\u2019r Gwasanaeth Mabwysiadu Cenedlaethol\nMae cynnwys cyfweliad clywedol / fideo o ansawdd darlledu ar gael ar gais.\nDylai ceisiadau am sylwadau gan Lywodraeth Cymru gael eu cyfeirio at Kathryn Jones yn swyddfa\u2019r wasg \u2013 Kathryn.Jones@wales.gsi.gov.uk / 029 2089 8938"}, {"text_idx": "#000032", "text": "Cydweithfa arloesol ar gyfer darparu gwasanaethau mabwysiadu yng Nghymru yw Gwasanaeth Mabwysiadu Cenedlaethol Cymru, a lansiwyd ym mis Tachwedd 2014. Mae wedi dwyn ynghyd wasanaethau mabwysiadu awdurdodau lleol yn strwythur tair haen sy\u2019n cynnwys partneriaethau ar bob lefel ag asiantaethau mabwysiadu gwirfoddol Cymru, gwasanaethau iechyd ac addysg ac eraill."}, {"text_idx": "#000033", "text": "Yn lleol, mae pob awdurdod lleol yn parhau i ddarparu gwasanaethau i\u2019r holl blant sy\u2019n derbyn gofal ar yr un pryd ag amlygu a gweithio gyda\u2019r plant hynny y mae cynllun mabwysiadu\u2019n briodol ar eu cyfer."}, {"text_idx": "#000035", "text": "ae\u2019r gwasanaethau a ddarperir yn wahanol ym mhob cydweithfa, ond maen nhw i gyd yn darparu swyddogaethau asiantaeth fabwysiadu ar gyfer plant, yn recriwtio ac asesu mabwysiadwyr, ac yn cynnig cwnsela i rieni genedigol a chyngor i oedolion sydd wedi cael eu mabwysiadu. Mae rhai\u2019n darparu gwasanaethau cymorth mabwysiadu yn uniongyrchol ar hyn o bryd, tra bod awdurdodau lleol yn parhau i gyflawni\u2019r swyddogaeth hon mewn eraill. Mae gan bob cydweithfa ranbarthol gysylltiadau a\u0302\u2019r asiantaethau mabwysiadu gwirfoddol, iechyd ac addysg."}, {"text_idx": "#000036", "text": "Yn genedlaethol, mae\u2019r Cyfarwyddwr Gweithrediadau a thi\u0302m canolog bach, a gynhelir gan Gyngor Dinas Caerdydd ar ran yr holl awdurdodau lleol, yn darparu cyfeiriad, datblygiad a chydlyniad cenedlaethol. Ers mis Medi 2015, mae\u2019r ti\u0302m canolog wedi rheoli Cofrestr Fabwysiadu Cymru ar gyfer Llywodraeth Cymru."}]